এমন অভিজ্ঞতা কি তাঁর আগে হয়েছে!
তিনি তৃণমূলের চিকিৎসক সংগঠনের দাপুটে নেতা। অথচ তিনি বলতে উঠতেই ফাঁকা হয়ে গেল হল! শনিবার এই পরিস্থিতির মুখে পড়লেন নির্মল মাজি। তিনি চিকিৎসকদের উদ্দেশে বলবেন শুনে টিফিনের প্যাকেট হাতে নিয়ে হল ছেড়ে বেরিয়ে গেলেন অধিকাংশ চিকিৎসক।
ফাঁকা হল দেখে ক্ষুব্ধ নির্মল নিজেই মঞ্চ ছাড়তে চাইলেন। শেষপর্যন্ত তাঁকে নিরস্ত করেন কয়েকজন। বুঝিয়ে-সুজিয়ে বেরিয়ে যাওয়া কয়েকজন চিকিৎসককে ফিরিয়ে আনা হয়। তারপর সংক্ষিপ্ত বক্তৃতা করেন নির্মল।
এদিন ন্যাশনাল মেডিক্যাল কলেজের অডিটোরিয়ামে স্বাস্থ্য অধিকর্তা (শিক্ষা) দেবাশিস ভট্টাচার্যকে সংবর্ধনা দেওয়ার আয়োজন করেছিল ‘প্রোগ্রেসিভ ডক্টর অ্যাসোসিয়েশন’ (পিডিএ)। সেই সভাতেই এই ঘটনা ঘটে। নির্মল ওই সংগঠনের রাজ্য সভাপতি।
পিডিএ-র অনুষ্ঠানে একে একে বক্তৃতা করেন ভারপ্রাপ্ত অধ্যক্ষ, হাসপাতাল সুপার, স্বাস্থ্য অধিকর্তা (শিক্ষা)-সহ অন্য বক্তারা। অনুষ্ঠানের শেষে বক্তৃতা করার কথা ছিল নির্মলের। সংগঠনেরই আরেক নেতা অভিজিৎ ভক্ত মাইক্রোফোনে বলতে থাকেন, ‘‘এ বার আমাদের প্রিয় নেতা ডাক্তার নির্মল মাজি মূল্যবান বক্তব্য পেশ করবেন.....।’’ এ কথা শোনার পরেই দেখা যায় মঞ্চের পাশে রাখা টিফিনের প্যাকেটের দিকে এগিয়ে যান অনেকে। প্যাকেট হাতে নিয়েই দ্রুত হল ছাড়তে শুরু করেন তাঁরা। 
এহেন দৃশ্যে অস্বস্তিতে পড়ে যান আয়োজকেরা। অভিজিৎ মাইক্রোফোনে বলেন, ‘‘সর্বোচ্চ একজন আধিকারিক যখন মঞ্চে বসে আছেন, সেখানে আপনাদের এই তৎপরতা (টিফিন এবং চা নিয়ে দ্রুত হল ছাড়া) খুবই দৃষ্টিকটু। আপনাদের কোনও দায়িত্ববোধ নেই।’’ সেই সময় মঞ্চে বসে থাকা নির্মল আঙুল তুলে বলেন, ‘‘বেরিয়ে যাও, বেরিয়ে যাও। তোমাদের থাকার দরকার নেই। সব বেরিয়ে যাও।’’ ক্ষুব্ধ নির্মল চেয়ার ছেড়ে উঠে দাঁড়ান। মঞ্চ ছেড়ে চলে যেতে চান। উত্তেজিত হয়ে তিনি বলেন, ‘‘ছেড়ে দিন, আমি বেরিয়ে যাচ্ছি। মুখ্যমন্ত্রীর সঙ্গে আমার মিটিং আছে। (দেবাশিসের উদ্দেশে) আপনি উঠুন। আপনাকে ট্রেন ধরতে হবে। বেরিয়ে চলুন।’’ দেবাশিস, অভিজিৎ-সহ কয়েকজন নির্মলকে শান্ত করে চেয়ারে বসান। সেই সময় কয়েকজন হলে ফিরে আসেন। সংক্ষিপ্ত বক্তৃতা দিয়ে হল ছাড়েন নির্মল। 
ন্যাশনালের এক চিকিৎসক বলেন, ‘‘যে বক্তব্যের মাথা-মুণ্ডু নেই, তা শোনার আগ্রহও নেই।’’